*Sajtóanyag*

**A Zsolnay Fényfesztivál nemcsak a fényfestésekről és fényinstallációkról szól, hanem egy éjjel-nappal zajló varázsélményről, ami július 3-6. között egész Pécset felvillanyozza! A belvárosban látványos utcaszínházi produkciók, újcirkuszi mutatványok, lüktető ritmusok, valamint izgalmas, fény ihlette alkotóműhelyek várják az érdeklődőket. Lássuk, mik a kiemelt programok a fényfestésen kívül!**

**Újcirkusz, humor és mélység – szabadtéri előadások a város szívében**

Akrobaták, zsonglőrök, artisták és ütőhangszeres művészek varázsolják el a közönséget a belváros különböző pontjain – nevetés, meghatottság és elismerő pillantások garantáltak.

A fesztivál nyitányaként a spanyol ütőhangszeres *Brincadeira* csapata pergő ritmussal és energiával robbantja be a hangulatot csütörtökön és pénteken a Széchenyi téren. Előadásuk nemcsak zenei, de vizuális élmény is: precíz koreográfiával, lendületes mozgással és dinamikus fényjátékkal hozzák lázba a közönséget. A formáció lüktető dobritmusai garantáltan mozgásba hozzák a belváros szívét.

A *Solar Eclipse* csapata szombaton különleges LED-show-val kápráztatja el a közönséget: fények, tánc és dinamika találkozása egy sodró lendületű, modern előadásban. Vasárnap a mexikói *Alkimia* produkciója egyedülállóan ötvözi a tüzet és a LED-látványt, miközben a rituális mozgáskultúrából és szimbólumrendszerekből is merít. Az előadás egyszerre tüzes szertartás és kortárs cirkuszművészet: a test, a fény és a tűz hipnotikus elegye.

Az Argentínából érkező *Duo Laos* előadása a partnerakrobatika, tangó, humor és balett szenvedélyes ötvözete. Muraya: *Polip Mama* című produkciója egyszerre szórakoztató és elgondolkodtató előadás az anyává válás kihívásairól, humorral és iróniával fűszerezve. A spanyol *Nacho Rey* érzékeny, akrobatikus előadással készül az empátiáról, az elfeledett méltóságról és a társadalom peremén élő emberekről.

A Barbakán várárok tűzforró élmények színhelye lesz, ahol tűzzsonglőrök és akrobaták kápráztatják el a közönséget a Parázsfészekben.

**Alkotás fénnyel – kreatív műhelyek kicsiknek és nagyoknak**

A Fénybütyköldében az érdeklődők a fény különböző művészeti megközelítéseivel és kreatív felhasználásával kísérletezhetnek: legyen szó hennáról, cianotípiáról, selyemfestésről vagy akár saját világító origami készítéséről. A világító bogártól a díszes üvegablakig megannyi csodát készíthetnek profi vezetők segítségével összesen 4 helyszínen.

**Nem csupán a szemnek - zenei csemegék a Mecsek lábánál**

A fesztivál zenei programját is a változatosság és a dinamika jellemzi. Pécs méltán híres könnyűzenei hagyományait számos helyi zenekar fogja feleleveníteni, de különleges élmények várnak az elektronikus zene szerelmeseire is. A belváros klubjai minden nap kínálnak izgalmas csemegéket, a fesztivál zenei csúcspontja a *Flipside Tettye Open Air* eseménye lesz az Óperentzia és Zságer Balázs fellépésével, szombaton éjjel a Tettye Katlanban.

A Zsolnay Fényfesztivál fényfestéseken túli programjai idén is új dimenziókat nyitnak meg a látogatók számára. A művészet, a játék, az alkotás és az emberi történetek fénye mellett nemcsak nézni, hanem részt venni is lehet – szívvel-lélekkel, kézzel és képzelettel.

A Zsolnay Fényfesztivál teljes programja megtalálható a fesztivál honlapján.

Pécs a nyár fénypontja!

[www.fenyfesztival.hu](http://www.fenyfesztival.hu)

[www.facebook.com/zsolnayfenyfesztival](http://www.facebook.com/zsolnayfenyfesztival)

[https://www.instagram.com/fenyfesztival](https://www.instagram.com/fenyfesztival/)

*Megvalósult a Nemzeti Kulturális Alap támogatásával.*

